**องค์ความรู้ด้านการชันสูตรพลิกศพ**

**10**

**การชันสูตรพลิกศพ (Medicolegal death investigation)**

**บทนำ**

เมื่อมีการเสียชีวิตผิดธรรมชาติเกิดขึ้น ได้แก่ ฆ่าตัวตาย ถูกผู้อื่นทำให้ตาย ถูกสัตว์ทำร้ายตาย ตายโดยอุบัติเหตุ และตายโดยยังมิปรากฏเหตุ รัฐและประชาชนอาจเกิดความเคลือบแคลงใจสงสัยเกี่ยวกับการเสียชีวิตว่าเกิดขึ้นจากการกระทำผิดทางอาญาและแพ่งหรือไม่ รัฐจึงต้องจัดให้มีการการชันสูตรพลิกศพ (Medicolegal death investigation) ขึ้นเพื่อพิสูจน์ทราบถึงเหตุและพฤติการณ์การเสียชีวิตของศพเพื่อประกอบการตัดสินใจในการดำเนินการเกี่ยวกับศพต่อไป กล่าวคือ หากพิสูจน์แล้วทราบว่าการเสียชีวิตเกิดขึ้นจากการกระทำผิดทางอาญา เช่น ก่อเหตุฆาตกรรม ขับรถชนผู้อื่นเสียชีวิต ทำให้แท้งบุตร เป็นต้น พนักงานสอบสวนต้องดำเนินการสืบสวนสอบสวนเพื่อหาตัวผู้กระทำผิดมาลงโทษตามกฎหมายต่อไปเพื่อรักษาความสงบสุขของสังคมโดยรวมและป้องกันสาธารณภัยที่อาจเกิดขึ้น

**กฎหมายที่เกี่ยวข้องกับการชันสูตรพลิกศพ**

กฎหมายของประเทศไทยได้กำหนดรายละเอียดเกี่ยวกับกระบวนการการชันสูตรพลิกศพรวมถึงเจ้าพนักงานในกระบวนการชันสูตรพลิกศพไว้ใน ‘หมวด 2 การชันสูตรพลิกศพ’ ของประมวลกฎหมายวิธีพิจารณาความอาญา พ.ศ. 2477 ซึ่งประกอบไปด้วยมาตรา 148 ถึง 156

ประมวลกฎหมายวิธีพิจารณาความอาญา พ.ศ. 2477 ได้กำหนดเจ้าพนักงานในกระบวนการชันสูตรพลิกศพ ได้แก่ พนักงานสอบสวน (เจ้าหน้าที่ตำรวจ) และแพทย์ทางนิติเวชศาสตร์ ให้ทำหน้าที่ชันสูตรพลิกศพ ณ ที่ที่ศพอยู่โดยเร็วหลังจากที่ได้รับแจ้งการเสียชีวิต ในการเสียชีวิตบางกรณี ประมวลกฎหมายฯ ได้กำหนดให้มีเจ้าพนักงานในกระบวนการชันสูตรพลิกศพเพิ่มขึ้นเป็น 4 ฝ่าย ได้แก่ พนักงานอัยการ พนักงานสอบสวน แพทย์ทางนิติวิทยาศาสตร์ และพนักงานฝ่ายปกครอง (ปลัดอำเภอ) ให้ทำการชันสูตรพลิกศพร่วมกันในกรณีที่มีความตายเกิดขึ้นโดยการกระทำของเจ้าพนักงานซึ่งอ้างว่าปฏิบัติราชการตามหน้าที่ หรือตายในระหว่างอยู่ในความ ควบคุมของเจ้าพนักงานซึ่งอ้างว่าปฏิบัติราชการตามหน้าที่ เช่น การเสียชีวิตระหว่างถูกคุมขัง การเสียชีวิตระหว่างเข้าจับกุม เป็นต้น เพื่อเป็นการถ่วงดุลอำนาจในการชันสูตรพลิกศพของพนักงานสอบสวนผู้ซึ่งอาจมีส่วนเกี่ยวข้องในการเสียชีวิตและทำให้เกิดความโปร่งใสในกระบวนการชันสูตรพลิกศพของรัฐ

**วัตถุประสงค์ของการชันสูตรพลิกศพ**

ประมวลกฎหมายวิธีพิจารณาความอาญา พ.ศ. 2477 ได้กำหนดให้เจ้าพนักงานทำการชันสูตรพลิกศพจนให้ได้รายละเอียดหรือข้อมูลเกี่ยวกับการเสียชีวิตใน 6 ประเด็น ดังต่อไปนี้

1. เหตุที่ตาย
2. พฤติการณ์ที่ตาย
3. ผู้ตายคือใคร
4. ตายที่ไหน
5. ตายเมื่อใด
6. ถ้าตายโดยคนทำร้าย ให้กล่าวว่าใครเป็นผู้กระทำผิดเท่าที่จะทราบได้

เห็นได้ว่าในบางประเด็นจำเป็นต้องอาศัยการสืบสวนสอบสวนของตำรวจ และบางประเด็นโดยเฉพาะสาเหตุการเสียชีวิตและเสียชีวิตมานานเพียงใด ต้องอาศัยความรู้ทางด้านการแพทย์และนิติเวชศาสตร์ของแพทย์ในการให้ความเห็น

**กระบวนการชันสูตรพลิกศพ**

เมื่อมีการเสียชีวิตนอกสถานพยาบาลเกิดขึ้น ญาติของผู้เสียชีวิต เพื่อน หรือบุคคลอื่นใดที่เป็นผู้พบศพ มีหน้าที่ตามกฎหมายในการเก็บศพไว้ในสถานที่ที่พบศพในตำแหน่งเดิมเท่าที่จะทำได้ ห้ามทำให้ศพหรือสภาพแวดล้อมในบริเวณที่พบศพเปลี่ยนแปลงไปจนทำให้ผลการชันสูตรพลิกศพหรือผลทางคดีเปลี่ยนแปลงไป รวมทั้งต้องแจ้งความแก่ตำรวจหรือพนักงานฝ่ายปกครองโดยเร็วที่สุด เมื่อเจ้าหน้าที่ตำรวจได้รับแจ้งการเหตุเสียชีวิตแล้ว จึงจะเริ่มต้นกระบวนการชันสูตรพลิกศพ ดังนี้

1. การตรวจชันสูตรศพ ณ ที่ที่ศพอยู่ (Death scene investigation)

พนักงานสอบสวนจะเป็นผู้เรียกให้เจ้าพนักงานทุกฝ่ายที่มีหน้าที่ในการชันสูตรพลิกศพมารวมตัวกัน ณ ที่ที่ศพอยู่ เพื่อดำเนินการตามกระบวนการชันสูตรพลิกศพ ได้แก่

* 1. สอบถามข้อมูลทั่วไปเกี่ยวกับการเสียชีวิต

เจ้าพนักงานทำการสอบถามญาติของผู้เสียชีวิตและผู้ที่พบศพถึงชื่อผู้เสียชีวิต รายละเอียดและเหตุการณ์ที่เกิดขึ้นในช่วงที่เสียชีวิตหรือก่อนที่จะพบศพ และประวัติในอดีตของผู้เสียชีวิตที่สำคัญ เพื่อประเมินว่าผู้ตายเป็นใคร ตายที่ไหน รวมถึงเหตุและพฤติการณ์ของการเสียชีวิต

* 1. ตรวจสถานที่เกิดเหตุ

ในกรณีที่เจ้าพนักงานประเมินแล้วว่าการเสียชีวิตดังกล่าวเป็นเหตุฆาตกรรม หรือมีความจำเป็นต้องมีการตรวจทางนิติวิทยาศาสตร์เพิ่มเติม เจ้าพนักงานจะเรียกให้ตำรวจพิสูจน์หลักฐานหรือนักนิติวิทยาศาสตร์มาทำการตรวจสถานที่เกิดเหตุและพิจารณาพยานหลักฐานที่ปรากฏ เพื่อประเมินย้อนกลับไปถึงเหตุการณ์ที่เกิดขึ้น (Reconstruction) และเก็บวัตถุพยานต่างๆ ที่เป็นประโยชน์ในทางคดีและช่วยเชื่อมโยงไปถึงตัวผู้กระทำผิดได้

* 1. ตรวจศพ

แพทย์ทำหน้าที่ในการตรวจชันสูตรศพตามหลักวิชานิติเวชศาสตร์ โดยทำการตรวจดูสภาพศพภายนอก (External examination) เพื่อ

* ตรวจดูรูปพรรณสัณฐานของผู้เสียชีวิต เช่น เพศ ช่วงอายุ รูปร่าง สีผิว ฯลฯ รวมทั้งลักษณะพิเศษของผู้เสียชีวิตเพื่อใช้ช่วยในการระบุยืนยันตัวบุคคลของศพ เช่น เครื่องแต่งกายและเครื่องประดับ รอยสัก แผลเป็นเก่าจากการผ่าตัดในอดีต ความพิการและการสูญเสียอวัยวะในอดีต เป็นต้น
* ตรวจหาความผิดปกติของร่างกาย ได้แก่ บาดแผล กระดูกหัก อาการแสดงของโรค เป็นต้น เพื่อประกอบการวินิจฉัยสาเหตุและพฤติการณ์แห่งการเสียชีวิต
* ตรวจประเมินระยะเวลาการเสียชีวิต (Estimation of time since death / Estimation of post-mortem interval) แพทย์สามารถประมาณระยะเวลาการเสียชีวิตได้โดยการตรวจดูลักษณะของศพที่เปลี่ยนแปลงไปตามกาลเวลาหลังจากเสียชีวิต เพื่อประเมินว่าตายเมื่อใด โดยผลการประเมินที่ได้จะเป็นช่วงเวลากว้างๆ ไม่สามารถบอกเวลาเสียชีวิตได้อย่างจำเพาะเจาะจงได้ วิธีการตรวจประเมินที่นิยม ได้แก่
  + การตรวจประเมินการตกลงของเม็ดเลือดสู่เบื้องต่ำภายหลังการเสียชีวิต (Livor Mortis / post mortem hypostasis) เป็นการตรวจประเมินดูหย่อมสีแดงที่ผิวหนังของศพจากการที่เม็ดเลือดแดงไหลมากองอยู่ที่ผิวหนังบริเวณใดบริเวณหนึ่งตามแรงโน้มถ่วงของโลก การตรวจประเมินสามารถทำได้โดยการใช้นิ้วหัวแม่มือกดลงบนผิวหนังบริเวณที่มีหย่อมสีแดงจากการตกลงของเม็ดเลือดสู่เบื้องต่ำ หากใช้นิ้วหัวแม่มือกดลงบนผิวหนังแล้วหย่อมสีแดงจางหายไปทั้งหมดหรือเกือบทั้งหมด แสดงว่าศพยังเสียชีวิตมาเป็นระยะเวลาไม่นาน แต่หากใช้นิ้วหัวแม่มือกดลงบนผิวหนังแล้วหย่อมสีแดงไม่จางหายไปหรือจางลงเพียงเล็กน้อย แสดงว่าศพเสียชีวิตมาเป็นระยะเวลานาน
  + การตรวจประเมินการแข็งตัวของกล้ามเนื้อ (Rigor Mortis / post mortem rigidity) แพทย์จะทำการขยับข้อต่อต่างๆ ของศพเพื่อประเมินดูการแข็งตัวของกล้ามเนื้อ หากมีการแข็งตัวเฉพาะข้อต่อที่มีกล้ามเนื้อมัดเล็ก เช่น กราม คอ ข้อนิ้วมือ ข้อมือ ฯลฯ แสดงว่าศพยังเสียชีวิตมาเป็นระยะเวลาไม่นาน แต่หากมีการแข็งตัวเฉพาะข้อต่อที่มีกล้ามเนื้อมัดใหญ่ เช่น ข้อศอก ข้อเข่า ข้อสะโพก ฯลฯ แสดงว่าศพเสียชีวิตมาเป็นระยะเวลานาน
  + การตรวจดูลักษณะการเน่าของศพ (Putrefaction and decomposition) หากศพเสียชีวิตมาเป็นระยะเวลานานมากกว่า 24 ชั่วโมง ศพจะเกิดกระบวนการเน่าสลายของผิวหนัง เนื้อเยื่อ และอวัยวะต่างๆ จนเหลือแต่เพียงโครงกระดูกในที่สุด ลักษณะการเปลี่ยนแปลงของศพจากกระบวนการเน่าที่ตรวจพบสามารถใช้ในการประเมินระยะเวลาการเสียชีวิตได้

นอกจากทำการตรวจดูสภาพศพภายนอกแล้ว อาจมีการเก็บชีววัตถุพยานบนร่างของศพเพิ่มเติมที่เป็นประโยชน์ในทางคดีและช่วยเชื่อมโยงไปถึงตัวผู้กระทำผิดได้อีกด้วย เช่น เส้นผม เส้นขน คราบเลือดบนเสื้อผ้า เป็นต้น

* 1. ออกเอกสารและพิจารณาส่งศพผ่าชันสูตร

พนักงานสอบสวนและแพทย์ร่วมกันจัดทำบันทึกรายละเอียดแห่งการชันสูตรพลิกศพ เพื่อสรุปผลการชันสูตรพลิกศพ โดยผลการชันสูตรพลิกศพสามารถแบ่งออกเป็น 2 กรณีใหญ่ๆ คือ

* ไม่สามารถบรรลุวัตถุประสงค์แห่งการชันสูตรพลิกศพ กล่าวคือ ไม่สามารถสรุปประเด็นทางกฎหมายเกี่ยวกับการเสียชีวิตทั้ง 6 ประการ ได้แก่ เหตุและพฤติการณ์ที่ตาย ผู้ตายคือใคร ตายที่ไหน เมื่อใด และถ้าตายโดยคนทำร้าย ให้กล่าวว่าใครหรือสงสัยว่าใครเป็นผู้กระทำผิดเท่าที่จะทราบได้ พนักงานสอบสวนและแพทย์จะพิจารณาส่งศพไปทำการผ่าชันสูตรเพิ่มเติม ณ หน่วยงานทางด้านนิติเวชศาสตร์ของรัฐ โดยอาจมอบหมายให้เจ้าหน้าที่มูลนิธิอาสากู้ภัยทำหน้าที่ช่วยนำส่งศพ
* สามารถบรรลุวัตถุประสงค์แห่งการชันสูตรพลิกศพ พนักงานสอบสวนและแพทย์จะพิจารณาสิ้นสุดกระบวนการชันสูตรพลิกศพ โดยจะไม่ได้ส่งศพไปทำการผ่าชันสูตรและอนุญาตให้นำศพไปดำเนินการตามพิธีกรรมทางศาสนาได้ นอกจากนี้ แพทย์จะเป็นผู้ออกหนังสือรับรองการตายให้แก่ญาติของผู้เสียชีวิตเพื่อนำเอกสารไปประกอบการแจ้งตายที่ที่ว่าการอำเภอหรือสำนักงานเทศบาลในท้องที่ที่เสียชีวิตและยื่นขอใบมรณบัตรต่อไป

1. การผ่าชันสูตรศพ (Autopsy / Post mortem examination)

หากมีความจำเป็นในการผ่าชันสูตรศพ แพทย์นิติเวชจะเป็นผู้ผ่าชันสูตรศพ เพื่อหาข้อเท็จจริงทางการแพทย์และวิทยาศาสตร์เกี่ยวกับสาเหตุและพฤติการที่เสียชีวิต รวมถึงสภาพร่างกายและบาดแผลที่พบในศพ และช่วยให้การสืบสวนคดีเป็นไปได้อย่างละเอียดและแม่นยำ ซึ่งแบ่งออกเป็นขั้นตอนต่อไปนี้:

* 1. ขั้นตอนก่อนการผ่าชันสูตรศพ
* ทบทวนข้อมูลและประวัติที่ได้หลังจากการตรวจชันสูตรศพ ณ ที่ที่ศพอยู่ เพื่อวางแผนการผ่าชันสูตรศพและพิจารณาทำการตรวจพิเศษหรือส่งตรวจทางห้องปฏิบัติการเพิ่มเติมที่เป็นประโยชน์ต่อกระบวนการชันสูตรพลิกศพ
* การตรวจสภาพศพภายนอก โดยตรวจดูรูปพรรณสันฐานของผู้เสียชีวิตรวมทั้งลักษณะพิเศษของผู้ตายเพื่อใช้ช่วยในการระบุยืนยันตัวบุคคลของศพ และตรวจหาความผิดปกติของร่างกาย ได้แก่ บาดแผล กระดูกหัก อาการแสดงของโรค เป็นต้น เพื่อประกอบการวินิจฉัยสาเหตุและพฤติการณ์แห่งการเสียชีวิต
* การเก็บชีววัตถุพยานภายนอกร่างของศพที่เป็นประโยชน์ในทางคดีและช่วยเชื่อมโยงไปถึงตัวผู้กระทำผิดโดยเฉพาะในกรณีที่เสียชีวิตจากเหตุฆาตกรรม จำเป็นต้องเก็บชีววัตถุพยานก่อนการผ่าชันสูตร เพื่อป้องกันการสูญหายหรือเปลี่ยนแปลงสภาพของชีววัตถุพยานระหว่างขั้นตอนการผ่าชันสูตรศพ
* การตรวจรังสีวิทยาโดยการถ่ายภาพทางรังสีโดยเครื่องทางรังสีต่างๆ เช่น เครื่องเอกซเรย์ เครื่องเอกซเรย์คอมพิวเตอร์ ฯลฯ โดยเฉพาะในกรณีที่ต้องตรวจหาวัตถุแปลกปลอมอยู่ในร่างของศพ เช่น กระสุนปืน หรือเศษโลหะ นอกจากนี้การถ่ายภาพทางรังสีด้วยเครื่องเอกซเรย์คอมพิวเตอร์ (Computed Tomography: CT) ยังมีประโยชน์ในการช่วยตรวจหาการบาดเจ็บในส่วนที่อยู่ลึกของร่างกายที่ยากต่อการผ่าชันสูตรศพ รวมถึงตรวจหาเลือดและลมที่อยู่ผิดตำแหน่งภายในร่างของศพได้อีกด้วย
  1. ขั้นตอนการผ่าชันสูตรศพ

แพทย์นิติเวชหรือผู้ช่วยแพทย์จะเป็นผู้ทำการผ่าตัดเปิดดูสภาพร่างกายภายในเพื่อตรวจประเมินความผิดปกติและการบาดเจ็บของอวัยวะภายในและโครงสร้างต่างๆ ของร่างกายที่สามารถเห็นได้ด้วยตาเปล่า พร้อมทั้งถ่ายภาพไว้ในแต่ละขั้นตอนตลอดกระบวนการ โดยมีขั้นตอนการผ่าศพมีดังต่อไปนี้

* การผ่าตัดเปิดศีรษะ กรีดเปิดหนังศีรษะเพื่อตรวจประเมินการบาดเจ็บของหนังศีรษะและกะโหลกศีรษะ และเลื่อยเปิดกะโหลกศีรษะเพื่อตรวจประเมินความผิดปกติและการบาดเจ็บของสมอง
* การผ่าตัดเปิดลำตัว กรีดเปิดผิวหนังตามแนวกลางของลำตัวตั้งแต่หน้าอกจนถึงท้องน้อยเพื่อตรวจประเมินดูการบาดเจ็บของกล้ามเนื้อหน้าอกและกระดูกซี่โครง และประเมินของความผิดปกติและการบาดเจ็บของอวัยวะและโครงสร้างต่างๆ ภายในช่องท้อง เช่น กระเพาะอาหาร ลำไส้ ตับ ไต เป็นต้น และตัดหรือเลื่อยนำกระดูกซี่โครงออกเพื่อตรวจประเมินความผิดปกติและการบาดเจ็บของอวัยวะและโครงสร้างภายในช่องอก ได้แก่ หัวใจ ปอด กระดูกสันหลัง เป็นต้น
* การผ่าตัดเปิดคอ กรีดเปิดผิวหนังตามแนวกลางของลำคอ เพื่อตรวจประเมินดูการบาดเจ็บของกล้ามเนื้อคอรวมทั้งกระดูกและกระดูกอ่อนบริเวณลำคอ
* การเก็บตัวอย่างชีววัตถุพยานภายในร่างของศพ เช่น เลือด ปัสสาวะ เศษอาหารหรือของเหลวภายในกระเพาะอาหาร หรือของเหลวภายในลูกนัยน์ตา เพื่อนำไปตรวจทางห้องปฏิบัติการต่อไป
* การตรวจดูหน้าตัดของอวัยวะภายใน หลังจากการผ่าตัดเปิดดูสภาพศพภายในครบถ้วนแล้ว แพทย์จะนำอวัยวะของศพออกมาหั่นดูโครงสร้างของอวัยวะภายในต่างๆ และเก็บตัวอย่างชิ้นเนื้อบางส่วนของอวัยวะภายในเพื่อส่งตรวจทางจุลพยาธิวิทยาต่อไป
* ภายหลังจากเสร็จสิ้นการผ่าชันสูตรศพ ผู้ช่วยแพทย์จะนำอวัยวะภายในทั้งหมดกลับคืนสู่ร่างของศพและทำการเย็บผิวหนังของศพคืนให้อยู่ในสภาพสวยงามก่อนนำส่งศพคืนให้แก้ญาติผู้เสียชีวิต
  1. ขั้นตอนการตรวจเพิ่มเติมหลังการผ่าชันสูตรศพ

หากมีความจำเป็นที่ต้องมีการตรวจเพิ่มเติมเพื่อช่วยวินิจฉัยเหตุและพฤติการณ์ที่ตาย แพทย์นิติเวชสามารถพิจารณาส่งสิ่งสิ่งตรวจหรือชีววัตถุพยานต่างๆ ไปยังห้องปฏิบัติการเพื่อทำการตรวจพิสูจน์ต่อไป ตัวอย่างเช่น

* การตรวจทางจุลพยาธิวิทยา (Histopathology) หากมีการเก็บตัวอย่างชิ้นเนื้อบางส่วนของอวัยวะไว้ จะนำตัวอย่างชิ้นเนื้อดังกล่าวมาฝานเป็นแผ่นบางๆ และวางลงบนสไลด์แก้ว เพื่อใช้ส่องด้วยกล้องจุลทรรศน์เพื่อตรวจดูความผิดปกติและการบาดเจ็บระดับเซลล์ของอวัยวะภายในที่ไม่สามารถมองเห็นได้ด้วยตาเปล่า ซึ่งอาจเป็นสาเหตุของการเสียชีวิต เช่น การติดเชื้อแบคทีเรียที่ปอด กล้ามเนื้อหัวใจขาดเลือด เนื้องอกมะเร็ง เป็นต้น
* การตรวจทางนิติพิษวิทยา (Forensic toxicology) หากมีการเก็บชีววัตถุพยานประเภทเลือด ปัสสาวะ เศษอาหารหรือของเหลวภายในกระเพาะอาหาร หรือของเหลวภายในลูกนัยน์ตา ฯลฯ สามารถนำไปตรวจทางนิติพิษวิทยาเพื่อตรวจหาสารพิษและยาต่างๆ ในร่างกาย ซึ่งอาจเป็นสาเหตุของการเสียชีวิต เช่น การเสพยาเสพติดหรือได้รับยาเกินขนาด การได้รับสารพิษประเภทสารไซยาไนด์ การได้รับก๊าซพิษจากการสำลักควันไฟ เป็นต้น
* การตรวจสารพันธุกรรม (DNA) ส่งตรวจเพิ่มเติมในกรณีที่สงสัยว่าผู้กระทำผิดได้ทิ้งร่องรอยไว้บนร่างของศพ เช่น คราบอสุจิ คราบน้ำลาย เส้นผม เส้นขน เศษเนื้อเยื่อของผิวหนังใต้ซอกเล็บมือ เป็นต้น แพทย์นิติเวชจะสั่งให้นำชีววัตถุพยานที่ได้ไปตรวจหาสารพันธุกรรมของผู้กระทำผิดในคดีเพื่อเชื่อมโยงไปถึงความสัมพันธ์ระหว่างศพและผู้กระทำผิด นอกจากนี้ในกรณีที่ศพเป็นทราบที่ไม่สามารถระบุยืนยันตัวบุคคลได้ สามารถนำชีววัตถุพยานต่างๆ เช่น เลือด กระดูก ฟัน เป็นต้น นำมาตรวจพิสูจน์ความสัมพันธ์แบบพ่อแม่ลูกเพื่อช่วยระบุยืนยันตัวบุคคลได้อีกด้วย
  1. การออกรายงานผลการผ่าชันสูตรศพ (Autopsy report) หลังจากที่การผ่าชันสูตรศพและการตรวจทางห้องปฏิบัติการเสร็จสิ้น แพทย์นิติเวชจะรวบรวมผลการตรวจศพและผลการตรวจทางห้องปฏิบัติการทั้งหมดมาสรุปทำเป็นรายงานผลการผ่าชันสูตรศพ พร้อมทั้งระบุสาเหตุแห่งการเสียชีวิตและให้ความเห็นต่างๆ ที่เป็นประโยชน์ต่อการสืบสวนสอบสวนและการไต่สวนในชั้นศาลต่อไป โดยทั่วไปแพทย์นิติเวชจะใช้ระยะเวลาในการออกรายงานดังกล่าวประมาณ 1-2 เดือน ขึ้นอยู่กับความยากง่ายของการชันสูตรศพ

**ตัวอย่างการตรวจชันสูตรพลิกศพในกรณีการเสียชีวิตต่างๆ**

* การตรวจศพที่ไม่ทราบชื่อ แพทย์จะทำการตรวจพิสูจน์อัตลักษณ์บุคคล (forensic identification) เพื่อระบุยืนยันตัวบุคคลโดยใช้วิธีการที่ไม่ใช่วิทยาศาสตร์ (non-scientific method / presumptive identification) เช่น การตรวจรูปพรรณสัณฐานและลักษณะพิเศษของผู้เสียชีวิต การตรวจเปรียบเทียบภาพเอกซเรย์ก่อนตายและหลังตาย เป็นต้น และใช้วิธีการทางวิทยาศาสตร์ (scientific method / positive identification) ได้แก่ การตรวจลายพิมพ์นิ้วมือ กับฐานข้อมูลลายพิมพ์นิ้วมือของกรมการปกครอง (fingerprint analysis) การตรวจสารพันธุกรรม DNA เปรียบเทียบความสัมพันธ์กับเครือญาติ (DNA analysis) การตรวจฟันของศพ เปรียบเทียบกับประวัติการทำฟันในอดีต (forensic dentistry / forensic odontology) และการตรวจเปรียบเทียบภาพเอกซเรย์คอมพิวเตอร์ (CT) ก่อนตายและหลังตาย
* การเสียชีวิตจากการถูกทำร้ายร่างกาย แพทย์จะตรวจดูบาดแผลภายนอกและการบาดเจ็บของอวัยวะภายใน เพื่อประเมินย้อนกลับไปถึงเหตุการณ์ที่เกิดขึ้นและเชื่อมโยงไปถึงอาวุธที่ใช้ก่อเหตุ รวมทั้งเก็บชีววัตถุพยานที่สามารถเชื่อมโยงไปถึงผู้กระทำผิดในคดี
* การเสียชีวิตจากการจมน้ำ แพทย์จะตรวจดูลักษณะของการสำลักน้ำ สิ่งแปลกปลอมในน้ำ หรือสัตว์น้ำจำพวกไดอะตอมในแหล่งน้ำ เข้าสู่ปอดและทางเดินหายใจ
* การเสียชีวิตจากการถูกไฟไหม้ แพทย์จะตรวจดูลักษณะของการสำลักควันไฟเข้าสู่ปอดและทางเดินหายใจ และการสูดดมควันก๊าซพิษเข้าสู่กระแสเลือด
* การเสียชีวิตจากการผูกคอ แพทย์จะตรวจประเมินดูความเป็นไปที่ผู้เสียชีวิตจะผูกคอด้วยตัวเอง และตรวจดูลักษณะของรอยกดรัดบริเวณลำคอ และการบาดเจ็บของกล้ามเนื้อ กระดูก และกระดูกอ่อนบริเวณลำคอ
* การเสียชีวิตของทารกแรกเกิด แพทย์จะตรวจประเมินลักษณะที่แสดงถึงการมีสภาพบุคคลของเด็กทารกแรกเกิด ได้แก่ การหายใจนำอากาศเข้าสู่ปอดและการดื่มนมเข้าสู่กระเพาะอาหาร รวมทั้งตรวจหาความผิดปกติของทารกและรกของมารดา ซึ่งอาจเป็นสาเหตุแห่งการเสียชีวิต
* การเสียชีวิตจากการได้รับสารไซยาไนด์ แพทย์จะตรวจดูความผิดปกติของสีเลือด และเก็บส่งสิ่งส่งตรวจ เช่น เลือด เศษอาหารและของเหลวภายในกระเพาะอาหาร ฯลฯ ส่งไปยังห้องปฏิบัติการเพื่อตรวจหาสารไซยาไนด์